Document ID: /roh_data/filtered/fineweb-2-filterrobots_roh.jsonl.gz/44711

Il gliendisdi èsi vegni fatg las emprimas vaccinaziuns encunter corona en il Grischun. Sco emprims vegnan vaccinadas cussadentas e cussadents da las chasas d’attempads. Vaccinaziuns per ulteriuras gruppas vegnan probabel ad esser pussaivlas la segunda mesadad da schaner.
30 vaccinaziuns l'emprim di
L'emprim di ha ina equipa da vaccinaziun mobila vaccinà 25 cussadentas e cussadent dad ina chasa da tgira a Cuira e tschintg persunas da tgira.
Entant èn duas equipas mobilas da viadi en l’entir chantun per vaccinar attempads e persunal da las chasas da tgira. Cunquai che las dosas èn il mument limitadas vegnan l’emprim vaccinadas persunas vulnerablas sur 75 onns. La vaccinaziun cun cussegliaziun cuzza en tut 45 minutas. Las equipas mobilas sa cumponan dad in medi u ina media, ina assistenta, ina apotecra, ina persuna d’administraziun ed in manischunz.
Logistica è ina sfida
La vaccinaziun vegn furnida da l’armada tar minus 80 grads ad in logisticher. Tar ina temperatura da frestgera po il vaccin da Pfizer/BioNTech be vegnir conservà durant 120 uras. Vegn quel ina giada prendì ord frestgera sto el vegnir duvrà aifer 6 uras. Il mument ha il Grischun a disposiziun vaccins per 1'300 persunas.
9 centers da vaccinar e da test en las regiuns
Durant la segunda mesadad da schaner vegni mess en funcziun nov centers da vaccinar e da test. Quels vegnan ad esser en ils ospitals regiunals pli gronds da Tavau, Glion, Poschiavo, Schiers, Scuol e Tusaun. Plinavant èn planisads ulteriurs centers en la Moesa, a Cuira ed a San Murezzan.
Vaccinaziuns a l'engronda pon tenor il chantun vegnir fatgas pir a partir da l'avrigl.